**Informatīvais ziņojums**

**“Latvijas nacionālās pozīcijas Eiropas Savienības Transporta, telekomunikāciju un enerģētikas Ministru padomes 2014.gada 05./06. jūnija sanāksmei”**

2014.gada 05./06.jūnijā Luksemburgā notiks Eiropas Savienības Transporta, telekomunikāciju un enerģētikas Ministru padomes sanāksme, kuras darba kārtībā ir ietverti šādi Satiksmes ministrijas kompetencē esoši jautājumi, par kuriem ir izstrādātas sākotnējās pozīcijas:

**1.Ceturtā dzelzceļa pakotne: Priekšlikums Eiropas Parlamenta un Padomes Regulai par Eiropas Savienības Dzelzceļu aģentūru un Regulas (EK) Nr. 881/2004 atcelšanu; Priekšlikums Eiropas Parlamenta un Padomes direktīvai par dzelzceļu sistēmas savstarpējo izmantojamību Eiropas Savienībā (pārstrādātā versija);**

**Priekšlikums Eiropas Parlamenta un Padomes Direktīvai par dzelzceļu drošību (pārstrādāta redakcija) - politiskā vienošanās:**

2013.gada 30.janvārī Komisija nāca klajā ar t.s. Ceturto dzelzceļa paketi, kas sastāv no sešiem tiesību aktu priekšlikumiem, ar mērķi novērts atlikušos šķēršļus Vienotā Eiropas dzelzceļa telpā. Priekšlikumi tiek iedalīti trīs grupās:1. Pārvaldības pīlārs; 2. Tirgus atvēršanas pīlārs; 3.Tehniskais pīlārs. Ceturtās dzelzceļa pakotnes tehniskais pīlārs paredz akcentēt atlikušo administratīvo un tehnisko šķēršļu novēršanu, jo īpaši, izveidojot kopīgu pieeju drošības un savstarpējas izmantojamības noteikumiem, lai palielinātu apjomradītus ietaupījumus dzelzceļa pārvadājumu uzņēmumiem, kas darbojas visā Eiropas Savienībā, ar Eiropas Dzelzceļa aģentūras starpniecību, samazinot administratīvās izmaksas un paātrinot administratīvās procedūras, kā arī novēršot slēptu diskrimināciju. Pēdējo Prezidentūru laikā diskusijas ir notiekušās tieši par tehniskā pīlāra priekšlikumiem, iepriekšējās Ministru padomēs panākot vispārējo pieeju par visiem trim Eiropas Savienības tiesību aktu projektiem.

**Padomē ir plānots pieņemt politisko vienošanos par Ceturtās dzelzceļa pakotnes tehniskā pīlāra priekšlikumiem.**

Latvija kopumā atbalsta politisko vienošanos, balstoties uz Prezidentūras kompromisa priekšlikumu, kurā ir iestrādāti atsevišķi Eiropas Parlamenta piedāvātie grozījumi. Ņemot vērā panākto progresu sadarbojoties ar Eiropas Parlamentu, Latvija atbalsta, ka diskusijas ar Eiropas Parlamentu būtu jāturpina tieši par tehnisko pīlāru. Latvija atzinīgi vērtē, ka Eiropas Parlamenta piedāvātajos grozījumos ir skaidri nodefinēti izolētie tīkli, kas, pirmkārt, attiecas uz specifisko situāciju Baltijas valstīs, kā arī tiek paredzēta lielāka elastība attiecībā uz ritekļu autorizāciju un drošības sertifikāciju tajos, kas izolētā tīkla ietvaros šīs procedūras ļauj veikt arī lokāli, balstoties uz savstarpējās atzīšanas principu.

**2. Priekšlikums Eiropas Parlamenta un Padomes Direktīvai ar ko groza Padomes 1996. gada 25. jūlija Direktīvu 96/53/EK, ar kuru paredz noteiktu Kopienā izmantotu transportlīdzekļu maksimālos pieļaujamos gabarītus iekšzemes un starptautiskajos autopārvadājumos, kā arī šo transportlīdzekļu maksimālo pieļaujamo masu starptautiskajos autopārvadājumos – politiskā vienošanās.**

Eiropas Komisijas priekšlikums, kas groza Direktīvu 96/53/ES nosaka dažiem Eiropas Savienības Kopienā izmantotu transportlīdzekļu maksimālos pieļaujamos gabarītus iekšzemes un starptautiskajos autopārvadājumos, kā arī šo transportlīdzekļu maksimālo pieļaujamo masu starptautiskajos autopārvadājumos. Eiropas Komisija ierosināja grozīt Direktīvu 96/53/EK, lai uzlabotu transportlīdzekļu aerodinamiskos rādītājus un to efektivitāti, vienlaikus turpinot nodrošināt ceļu satiksmes drošības uzlabošanu, un ņemot vērā ceļu infrastruktūras ģeometrijas noteiktos ierobežojumus.

**Padomē ir plānots vienoties par atvērtajiem jautājumiem (pamatā diskusijas notiks par 4.pantu par** **garāku transportlīdzekļu izmantošana pārvadājumos, lai panāktu politisko vienošanos par Direktīvas projektu.**

**Latvija kopumā atbalsta Grieķijas Prezidentūras sagatavoto kompromisa redakciju**, t.sk. atvērtajā jautājumā, lai Padomē ministri panāktu politisko vienošanos.

1. Priekšlikums Eiropas Parlamenta un Padomes Regulai, ar ko izveido tirgus piekļuves ostas pakalpojumiem un ostas finanšu pārredzamības sistēmu.

Regulas projekta mērķis ir veicināt Transeiropas transporta tīkla (TEN-T tīkls) efektīvu, savstarpēji saistītu un ilgtspējīgu darbību. Līdz ar to Regulas projekts paredz precizēt un atvieglot piekļuvi ostas pakalpojumu tirgum, novērst ļaunprātīgu tirgus izmantošanu, ko veic izraudzīti pakalpojumu sniedzēji, uzlabot ostu iekšējās koordinācijas mehānismus, nodrošināt caurspīdīgu finansiālo attiecību pārredzamību starp publiskām iestādēm, ostu pārvaldēm un ostas pakalpojumu sniedzējiem, kā arī nodrošināt autonomi noteiktas un caurspīdīgas ostas infrastruktūras maksas.

**Padomē ir plānota Grieķijas Prezidentūras izstrādātā progresa ziņojuma prezentācija,** kurā tiek atspoguļotas pirmās vispārīgas dalībvalstu reakcijas par Regulas projektu, kas tika paustas Padomes Kuģniecības jautājumu darba grupā.

**Latvija pieņem zināšanai Grieķijas Prezidentūras sagatavoto progresa ziņojumu.**

1. **Priekšlikums Eiropas Parlamenta un Padomes Regulai, ar ko groza Regulu (EK) Nr.261/2004, ar ko paredz kopīgus noteikumus par kompensāciju un atbalstu pasažieriem sakarā ar iekāpšanas atteikumu un lidojumu atcelšanu vai ilgu kavēšanos, un Regulu (EK) Nr.2027/97 par gaisa pārvadātāju atbildību, veicot pasažieru un viņu bagāžas gaisa pārvadājumus (Pirmais lasījums) – progresa ziņojums.**

Regulas projekta mērķis ir aizsargāt aviopasažieru intereses, nodrošinot, ka gaisa pārvadātāji satiksmes traucējumu laikā augstā līmenī īsteno aviopasažieru aizsardzību, un vienlaikus ņemt vērā finansiālo ietekmi uz gaisa transporta nozari un gādāt par to, lai gaisa pārvadātāji darbotos atbilstīgi saskaņotiem nosacījumiem brīvajā tirgū.

Regulas projekta mērķis ir aizsargāt aviopasažieru intereses, nodrošinot, ka gaisa pārvadātāji satiksmes traucējumu laikā augstā līmenī īsteno aviopasažieru aizsardzību, un vienlaikus ņemt vērā finansiālo ietekmi uz gaisa transporta nozari un gādāt par to, lai gaisa pārvadātāji darbotos atbilstīgi saskaņotiem nosacījumiem brīvajā tirgū.

**Padomē ir plānots pieņemt zināšanai Grieķijas Prezidentūras sagatavoto progresa ziņojumu, kurā tiek atspoguļotas diskusijas Padomes Aviācijas darba grupas līmenī.**

**Latvija pieņem zināšanai Grieķijas Prezidentūras sagatavoto progresa ziņojumu.**

1. **ES Jūras Transporta politikas līdz 2018.gadam vidustermiņa pārskats un tās perspektīvas līdz 2020.gadam – Padomes Secinājumu projekts**

2014.gada 07.maija neformālajā Transporta, telekomunikāciju un enerģētikas Ministru padomē notika diskusijas par Eiropas Savienības jūras transporta politikas līdz 2018.gadam vidustermiņa pārskatu un tās perspektīvām līdz 2020.gadam un ministri apstiprināja t.s. Atēnu deklarāciju. Grieķijas Prezidentūra, balstoties uz Atēnu deklarāciju, sagatavoja Padomes Secinājumu projektu.

**Padomē ir plānots apstiprināt Padomes Secinājumus.**

Latvija neformālajā ministru sanāksmē ir atbalstījusi Atēnu deklarācijas virzību uz priekšu un Latvijai, kā valstij ar vēsturiskām jūrniecības tradīcijām, t.sk. augsti kvalificētiem jūrniekiem ir būtiski, ka Atēnu deklarācijā atbilstoša nozīme tiek veltīta arī jautājumiem par nodarbinātību nozarē un profesijas pievilcīguma veicināšanu.

1. **Priekšlikums Eiropas Parlamenta un Padomes direktīvai par pasākumiem augsta kopējā tīklu un informācijas drošības līmeņa nodrošināšanai Eiropas Savienībā - progresa ziņojums.**

Direktīvas projekts paredz, ka dalībvalstīm jāizstrādā nacionālā stratēģija un nacionālais sadarbības plāns informācijas un tīklu drošības jomā, tāpat dalībvalstīm jāizveido CERT (datoru drošības incidentu reaģēšanas vienība), kas darbotos nacionālās kompetentās iestādes par tīklu un informācijas sistēmu drošību pārraudzībā, un kas, cita starpā, atbildētu par darbu ar incidentiem un riskiem, kā arī dalībvalstīm būtu uzdots nodrošināt, ka valsts un pašvaldību institūcijas un tirgus operatori (neattieksies uz mikro uzņēmumiem, neattiektos uz Direktīvai 2002/21/EK 13a. panta prasībām pakļautajiem telesakaru komersantiem) visus nepieciešamos pasākumus to tīklu un informācijas sistēmu risku pārvaldībai, kā arī ziņot tai par būtiskiem incidentiem (kas rada būtisku ietekmi uz to sniegtajiem pamatpakalpojumiem).

**Padomē ir plānots pieņemt zināšanai Grieķijas Prezidentūras sagatavoto progresa ziņojumu.**

**Latvija pieņem zināšanai Grieķijas Prezidentūras sagatavoto progresa ziņojumu par diskusijām Padomes darba grupu līmenī.** Vienlaikus tālākās diskusijās Latvijas interesēs būtu saglabāt esošo juridisko pamatojumu. Potenciāli Jauna juridiskā pamatojuma meklēšana varētu kavēt direktīvas teksta saskaņošanu un vienotas politiskās pozīcijas pieņemšanu.

1. **Priekšlikums Eiropas Parlamenta un Padomes Regulai, ar ko nosaka pasākumus sakarā ar Eiropas elektronisko sakaru vienoto tirgu un savienota kontinenta īstenošanu un groza Direktīvas 2002/20/EK, 2002/21/EK un 2002/22/EK un Regulas (EK) Nr.1211/2009 un (ES) Nr.531/2012 – progresa ziņojums.**

Regulas projekta **mērķis** ir virzīties uz elektronisko sakaru vienoto tirgu Eiropas Savienībā. Eiropas Komisija norāda, ka vienotā tirgus elektronisko sakaru jomā izveidošana Eiropas Savienībā (veicinās konkurenci, ieguldījumus un inovācijas tīklos un pakalpojumos, sekmējot tirgus integrāciju un pārrobežu ieguldījumus tīklos un pakalpojumu sniegšanu). Ierosinātajiem īpašajiem pasākumiem būtu jārada lielāka konkurence gan attiecībā uz infrastruktūras kvalitāti, gan cenu, spēcīgāku inovāciju un diferencēšanu, tostarp uzņēmējdarbības modeļos, kā arī jāatvieglo ar bezvadu vai fiksētu sakaru tirgu ienākšanu vai paplašināšanu saistītu ieguldījumu lēmumu komerciālo un tehnisko elementu plānošana. Tādējādi tiks atbalstīti citi pasākumi, kas veikti vērienīgo platjoslas mērķu veicināšanai, kas noteikti Digitālajā programmā Eiropai, kā arī tiks atbalstīta patiesa digitālā vienotā tirgus izveide, kurā var brīvi cirkulēt saturs, lietojums un citi digitālie pakalpojumi.

**Padomē ir plānots pieņemt zināšanai Grieķijas Prezidentūras sagatavoto progresa ziņojumu.**

**Latvija pieņem zināšanai Grieķijas Prezidentūras sagatavoto progresa ziņojumu par sākotnējām diskusijām Padomes darba grupu līmenī.**

Papildus darba kārtībā sadaļā „Dažādi jautājumi” ir iekļauti šādi jautājumi, par kuriem netiek gatavota nacionālā pozīcija:

1. Neformālās Transporta Ministru padomes pusdienu debašu iznākums (Atēnas, 2014. gada 8. maijā) - Prezidentūras sniegtā informācija;
2. Shift2Rail – Prezidentūras sniegtā informācija;
3. Lidmašīnu izsekošana – Eiropas Komisijas sniegtā informācija;
4. Eiropas Komisijas ziņojums par lidostas maksu direktīvas piemērošanu – Eiropas Komisijas sniegtā informācija;
5. (iesp.) Pārrobežu ceļu satiksmes noteikumu pārkāpumi – Eiropas Komisijas sniegtā informācija;
6. Eiropas Savienības ietekmes saglabāšana un palielināšana Starptautiskajā Civilās aviācijas organizācijā (ICAO): ICAO Padomes vēlēšanas – Spānijas sniegtā informācija;
7. Telekomunikācijas aktuālie leģislatīvie dokumenti (publiska apspriešana saskaņā ar Līguma par Eiropas Savienību 16. panta 8. punktu): Priekšlikums – Eiropas Parlamenta un Padomes Regula par pasākumiem ātrdarbīgu elektronisko sakaru tīklu izvēršanas izmaksu samazināšanai – Prezidentūras s sniegtā informācija;
8. Nākamās Przidentūras darba programma – Itālijas sniegtā informācija.

Latvijas **delegācijas vadītājs** 2014. gada 05./06.jūnija sanāksmē par Satiksmes ministrijas un Aizsardzības ministrijas kompetencē esošajiem jautājumiem ir Satiksmes ministrijas **valsts sekretārs Kaspars Ozoliņš.**

Iesniedzējs:

Satiksmes ministrs A.Matīss

Vizē: valsts sekretārs K.Ozoliņš

30.05.2014. 09:15

1370 vārdi

Elīna Šimiņa-Neverovska 67028254

[elina.simina@sam.gov.lv](mailto:egita@sam.gov.lv)